કાર્પેટ લગાવતાં પહેલાં ફ્લોરિંગને બરાબર સાફ કરવું જરૂરી છે, કેમ કે કાર્પેટ લગાવતા વખતે સર્ફેસ પર કેમિકલ લગાવવામાં આવે છે અને એના ઉપર કાર્પેટને ચીપકાવવામાં આવે છે. બીજો ઑપ્શન છે કે તમે કાર્પેટને સ્ક્રૂ અને લોખંડની પટ્ટીથી ફિટ પણ કરી શકો છો. કાર્પેટને વૉશ કરતા સમયે પણ ધ્યાન રાખવું બહુ જરૂરી છે. ક્લૉથ કાર્પેટને પહેલાં બ્રશથી અથવા વૅક્યુમ ક્લીનરથી સાફ કરવી. રબર બેઝ્ડ કાર્પેટ ઉપર સાબુથી પોતું કરવું અને એ પછી નૉર્મલ કપડાથી સાફ કરવું. ગરમ પાણી ન વાપરવું. જો કાર્પેટ પર ચા કે કૉફીના ડાઘ પડી જાય તો તરત જ કપડું એના પર દબાવી દો જેથી જે પણ પડ્યું હોય એ કપડામાં ચુસાઈ જશે. કાર્પેટને ઘસીને સાફ કરવી નહીં. કાર્પેટ લેવા જાઓ ત્યારે શું ધ્યાન રાખવું એ જણાવતાં મયૂર કંટાલિયા કહે છે, ‘જ્યારે કાર્પેટ લેવા જાઓ ત્યારે હંમેશાં એ ધ્યાન રાખવું કે તમારે કેટલી કાર્પેટ જોઈએ છે. તમારા ઘરમાં જે પણ જગ્યાએ કાર્પેટ લગાવવી હોય એ જગ્યાનું માપ લેવું અને એ માપ કરતાં ૧૦થી ૧૫ ટકા વધારે જ કાર્પેટ લેવી કેમ કે કાર્પેટ લગાવતા સમયે કટિંગમાં પણ ઘણી કાર્પેટ જાય છે. એટલે જો તમે કટ ટુ કટ લેશો તો તમારી અડધી કાર્પેટ કટિંગમાં જશે.’